Hátíðarblönduna þarf að mixa af meiri fágun ; rétt magn af oflæti og sjálfshóli útí vælið … Var að lesa Markaðinn frá því í gær , mér til skemmtunar og yndisauka afþví að ekkert er skemmtilegra en íslenskir kapítalistar þegar þeir eru í hátíðaskapi . Þá nálgast þeir framreiðslu samfélags-narratívsins af meiri vandvirkni en þegar hversdagsleikinn er við völd , þegar bara er sullað einhvern veginn . Hátíðarblönduna þarf að mixa af meiri fágun ; rétt magn af oflæti og sjálfshóli útí vælið um að gæfan sé fallvölt og viðkvæm og að ekkert sé verra fyrir hana en vinnuaflið og svo bankaskatturinn . ( Vissulega er skattheimta á kapítalið almennt mjög ógeðsleg , en Jesú hjálpi okkur út af þessum bankaskatti . Er aldrei komið nóg ? ) Og í hátíðarblönduna verður að passa að ekkert fari nema hárrétt hráefni , annars gæti innihaldið farið að freyða og sullast á fína dúkinn og það er ekki gott á hátíðarstund . Hér þarf að vanda sig . Allavega , þegar ég var búin að lesa blaðið hugsaði ég og flissaði um leið ( það er þess vegna sem ég les Markaðinn , af því það er hollt og gott fyrir heilann og boðefnin inní honum að flissa ) að það væri pinkulítið aðdáunarvert afrek hjá heilu blaði um tilveru kapítalsins á Íslandi á árinu sem er að líða að láta sem rannsókn Fjármálaeftirlitsins á peningaþvættisvörnum íslensku bankanna sem leiddi í ljós að þær hefðu bara agnarsmáar verið , hefði ekkert gerst . Að það sé svo lítið mál að Ísland hafi lent á gráum lista um varnir gegn peningaþvætti og fjármögnun hryðjuverka að það taki því ekki að minnast á það . Ég geri mér auðvitað grein fyrir því að peningafólk á Íslandi er orðið bæði sjóað og lífsreynt og ekki gefið fyrir að hlusta á kvart í öðrum en sér sjálfu og það gæti útskýrt þetta nonchalance gagnvart alþjóðlegum peningaþvættis-væluskjóðum . Að það sé svo lítið mál að Ísland hafi lent á gráum lista um varnir gegn peningaþvætti og fjármögnun hryðjuverka að það taki því ekki að minnast á það . Vel af sér vikið , Markaðurinn , fylgirit Fréttablaðsins um viðskipti og fjármál . Þú ert góð og skemmtileg innsýn í tilveru þeirra sem að eiga eyjuna og það væri nú aldeilis til lítils að eiga auðstétt ef að við fengjum ekkert að fylgjast með líðan hennar og tilveruskilyrðum . Hátíðarblandan er vel blönduð hjá þér í ár , fremur bragðdauf og lágstemmd en rennur ljúflega niður og hægt að para með næstum öllu . Nema ógeðslega bankaskattinum en það parast auðvitað ekkert með þeim vúlgera hrylling . Ps . Ef þið ætlið að kíkja á blaðið þá hvet ég ykkur sérstaklega til að lesa grein framkvæmdarstjóra Samtaka fjármálafyrirtækja um illsku skattlagningar og regluverks sem að gerir allt verra í þjóðfélaginu og um innviðina sem að bankar eru , miðlunarhlutverk fjármagns og súrefni . Og hver ætlar eiginlega að vera á móti súrefni ?